EPISTOLA XVI. AD HATTONEM COMITEM.
Dilectissimo amico nostro Hattoni, glorioso comiti, Eginhardus aeternam in Domino salutem.
Quidam homo vester, nomine Hunno, venit ad limina sanctorum Marcellini et Petri, veniam postulans pro eo quod conservam suam, ancillam vestram, sibi in conjugium sociasset sine vestra jussione. Propter hoc precamur benignitatem vestram ut a vobis indulgentiam de hoc facto percipere mereatur, si delictum ejus venia dignum fuerit inventum. Opto ut semper bene valeatis in Domino.